ངན་འགྲོ

ངན་འགྲོ་ཞེས་པ་ནི་སེམས་ཅན་དམྱལ་བ་དང་ཡི་དྭགས་དང་དུད་འགྲོ་གསུམ་དུ་གྲགས་ལ། དེ་དག་གི་རྟེན་ལ་སྐྱེས་པའི་སེམས་ཅན་རྣམས་ལ་གོ། ངན་འགྲོ་ནི་སྡིག་པའི་ལས་ཀྱིས་བསྐྱེད་པའི་སྡུག་བསྔལ་གྱིས་གདུངས་ཤིང་། དགེ་བ་སྒྲུབ་པའི་སྐལ་བ་དང་གོ་སྐབས་ཤིན་ཏུ་དཀོན་པ། ཆོས་ལ་འཇུག་པའི་ནུས་པ་ཆུང་ངུ་ཡིན་པའི་སྐྱེ་གནས་རྣམས་སུ་གོ།
 སྒྲ་བཤད། 
ངན་པའི་འགྲོ་ས་ཞེས་པའི་དོན་ཏེ། སྡུག་བསྔལ་ཆེན་པོ་དང་ལྡན་ཞིང་དགེ་བ་སྒྲུབ་ནུས་པའི་གོ་སྐབས་ཤིན་ཏུ་དཀོན་པའི་འགྲོ་བ་དམྱལ་བ་དང་ཡི་དྭགས། དུད་འགྲོ་གསུམ་ལ་ངན་འགྲོ་ཟེར།

 དབྱེ་བ། 
རིགས་ལྡན་གྱི་དབྱེ་བ། "སེམས་ཅན་དམྱལ་བ་ལ་སོགས་པའི་གནོད་པས་ཀུན་ནས་ནོན་པས་ཀུན་ནས་བརྒྱལ་བའམ། ཕན་པ་དང་མི་ཕན་པའི་ཡོངས་སུ་ཤེས་པ་མེད་པས་བྱ་བ་ཐམས་ཅད་ལ་ལས་སུ་རུང་བ་མེད་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ 79ཞེས་ངན་འགྲོ་བ་རྣམས་ཀྱི་ཁྱད་པར་དང་ཉེས་དམིགས་གསལ་པོར་བསྟན།
ཚད་ཀྱི་ངོས་ནས། "དམྱལ་བ་ནི་ས་ཆེན་པོའི་རྡུལ་ལྟ་བུ་ཞེས་སོགས་དང་། མཐོ་རིས་གསུམ་ནི་ཕྱག་སེན་གྱི་རྩེ་མོས་བཞེས་པའི་རྡུལ་དང་འདྲ་བར་གསུངས་པ་སོགས་ཏེ་དེ་ལྟ་བུའི་གྲངས་མང་ཉུང་ལ་དཔག་ནའང་མི་ལུས་རྙེད་དཀའ་བ་དང་ཁྱད་པར་དལ་འབྱོར་དང་ལྡན་པའི་མི་ལུས་ནི་འཐོབ་མི་སྲིད་པའི་ཚོད་ཙམ་དུ་གསུངས་པ་ལྟར་ཡིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ 36ཞེས་ངན་འགྲོ་བའི་གྲངས་མང་ཉུང་གི་ཚུལ་གསལ་པོར་བཤད།
 སྐྱེ་བའི་རྒྱུ། 
སྡིག་པའི་ལས། "བྱང་ཆུབ་སེམས་དཔའ་ལ་ཁོང་ཁྲོ་ལྟ་བུ་སྐད་ཅིག་གཅིག་བྱས་པའི་སྡིག་པས་ཀྱང་བསྐལ་པར་མནར་མེད་པར་གནས་པར་འགྱུར་ན། ཐོག་མ་མེད་པའི་འཁོར་བར་བསགས་པའི་སྡིག་པ་གཉེན་པོས་མ་བཅོམ་པར་རང་རྒྱུད་ལ་ཡོད་པའི་སྡིག་གིས་བདེ་འགྲོར་མི་འགྲོ་བ་སྨོས་ཅི་དགོས་པས་སྟོབས་བཞིའི་སྒོ་ནས་སྡིག་པ་སྦྱོང་བ་ལ་འབད་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ 69-70ཞེས་སྡིག་པའི་ལས་ནི་ངན་འགྲོར་སྐྱེ་བའི་གཙོ་བོའི་རྒྱུ་ཡིན་པར་བསྟན།
 ངན་འགྲོ་ལས་ཐར་དཀའ་བ། 
ཐར་བ་ལ་རིང་པོ། "སྔར་བསགས་ཀྱི་སྡིག་པའི་ལས་ཀྱི་འབྲས་བུ་དམྱལ་སོགས་ཀྱི་སྡུག་བསྔལ་དེ་ལན་རེ་ཙམ་ཁོ་ན་ལ་མྱོང་བར་གྱུར་ནས་དེ་ཙམ་ཞག་ཟད་པའི་སེམས་ཅན་དེ་ནི་དེ་མ་ཐག་ངན་སོང་ལས་རྣམ་པར་ཐར་ཏེ་སྡུག་བསྔལ་ལས་གྲོལ་བར་མི་འགྱུར་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ 307ཞེས་ངན་འགྲོ་ལས་ཐར་བ་དཀའ་བའི་རྒྱུ་མཚན་བཤད།
བསྐལ་པ་བྱེ་བར་གནས་པ། "བསྐལ་པ་བྱེ་བ་བརྒྱར་ཡང་ནི་བདེ་འགྲོའི་སྒྲ་ཡང་ཐོས་པར་མི་འགྱུར་བའི་ཕྱིར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ 68ཞེས་ངན་འགྲོར་སྐྱེས་ན་བསྐལ་པ་ཡུན་རིང་པོར་བདེ་འགྲོའི་སྒྲ་ཡང་ཐོས་དཀའ་བར་གསུངས།

 སྤོང་ཐབས། 
དལ་འབྱོར་རྙེད་དཀའ་བར་དྲན་པ། "ད་ལྟ་དལ་འབྱོར་ཚང་བའི་མི་ལུས་ཐོབ་པ་གང་གི་ཚེ་བྱ་བ་དང་བྱ་བ་མ་ཡིན་པའི་འདོར་ལེན་ལ་བློ་ལས་སུ་རུང་ཞིང་མཐུ་དང་ལྡན་པས་ཆོས་དགེ་བ་སྤྱད་པའམ་སྒྲུབ་པའི་ནུས་པ་ཡོད་ལ་སྐལ་བ་དང་ལྡན་ཡང་དེའི་ཚེ་དགེ་བསྒྲུབ་ཅི་ནུས་ཤིག་བདག་གིས་འབད་པའི་སྒོ་ནས་བསྒྲུབ་པར་མ་བྱས་ན་ཕྱིས་ངན་སོང་གི་གནས་སུ་སྐྱེས་ཚེ་ཡུན་རིང་པོར་སྡུག་བསྔལ་དྲག་པོས་གདུངས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ 301ཞེས་ད་ལྟ་མི་ལུས་ཐོབ་པའི་གོ་སྐབས་ལ་དགེ་བ་སྒྲུབ་དགོས་པར་གསུངས།
གཉེན་པོ་སྒྲུབ་པ། "རང་ཅག་དགེ་བ་ཉམས་ཆུང་ཞིང་སྡིག་པ་སྟོབས་ཆེ་བའི་དུས་འདིར་སྡིག་པའི་གཉེན་པོར་བསྒོམ་པ་ལ་འབད་པར་རིགས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ 13ཞེས་སྡིག་པའི་གཉེན་པོ་བསྒོམ་དགོས་པར་བསྟན།

 བྱང་ཆུབ་སེམས་ཀྱིས་སྒྲོལ་བ། 
ངན་འགྲོ་ལས་སྒྲོལ་བའི་ཐབས། "འགྲོ་བ་ཐམས་ཅད་ངན་འགྲོ་ལས་སྒྲོལ་བར་བྱེད་པའི་སྤྱི་སྟེ་ཐུན་མོང་གི་སྟེགས་སམ་ཟམ་པ་ལྟ་བུར་འགྱུར་བའང་ཡིན་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ 49ཞེས་བྱང་ཆུབ་ཀྱི་སེམས་ནི་འགྲོ་བ་ཐམས་ཅད་ངན་འགྲོ་ལས་སྒྲོལ་བའི་ཐབས་མཆོག་ཡིན་པར་གསུངས།
ཆེད་དུ་གཉེར་བའི་ཕན་ཡོན། "འགྲོ་བའི་ཉོན་མོངས་པའི་སྒྲིབ་པའི་གདུང་བ་སེལ་བའི་སེམས་ཀྱི་ཟླ་བ་ཤར་བ་ཡིན་ལ། འགྲོ་བའི་མི་ཤེས་པ་སྟེ་ཤེས་སྒྲིབ་ཀྱི་རབ་རིབ་དག་དཔྱིས་འབྱིན་པའི་ཉི་མ་ཆེན་པོ་ཡིན་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ 49ཞེས་བྱང་ཆུབ་ཀྱི་སེམས་ཀྱིས་སྒྲིབ་པ་སེལ་བའི་ཕན་ཡོན་བསྟན།
ལུང་ཁུངས།
Category:ནང་པ་སངས་རྒྱས་ཆོས་ལུགས།